Alkoholin anniskelu vaalikojusta saattaa rikkoa alkoholilakia, sanoo Lounais-Suomen aluehallintovirasto. Eduskuntavaaliehdokkaat ovat pystyttäneet vaalimökkejään kaupunkien keskustoihin. Turun Yliopistonkadulla tarjoiltiin viikonloppuna lämmikkeeksi kahvin ja teen lisäksi rommia.

Piraattipuolueen vaalikojussa rommipullo oli näkyvillä, ja siitä tarjoiltiin annoksia shottilaseihin.

– Tämänkaltainen toiminta saattaa olla kiellettyä alkoholilain 58:n pykälän mukaan. Pykälä määrää alkoholitarjoilusta julkisella paikalla, sanoo Lounais-Suomen aluehallintoviraston alkoholiylitarkastaja Heikki Mäki.

Mäen mukaan aluehallintovirasto on informoinut asiasta poliisia ja Turun kaupungin Kiinteistöliikelaitosta. Hän ei halua ottaa enempää kantaa yksittäistapaukseen.

– Velvollisuutemme on tehdä poliisille rikosilmoitus, jos havaitsemme alkoholilain vastaista toimintaa.

– Tämä on alkoholitarkastajan arkipäivää. Törmäämme tilanteisiin, joissa harkintaa täytyy tehdä, alkoholiylitarkastaja Heikki Mäki toteaa.

Piraattipuolueen ehdokas kommentoi julkisella paikalla tapahtuvaa rommitarjoilua Ylen toimittajalle viime lauantaina.

– Jos ei ole ok, niin ei ole. Käytämme tervettä järkeä.